《贺陈右司生辰》
宋代·强至

悠悠大块间，万类纷相敌。
伟哉拔俗人，真宰岂无力。
六经陷邪说，释儒共一律。
天未丧斯文，公生抱绝识。
著书罗古今，射策开胸臆。
前辈几欲尽，后来昧所适。
天将激颓波，公生秉孤直。
数谏难居中，三已无愠色。
海宇属无虞，天工或旷职。
天保祐皇帝，公生蕴奇德。
培拥栋梁姿，一旦壮王国。
禁网虽小宽，疲俗未全逸。
惟天念我民，公生富才术。
发扬云雨势，诸方待膏泽。
天既责公深，眉寿夫何惜。
行看佩相印，不羡登仙籍。
南山雅望重，北斗威声赫。
禀生固难朽，吐纳自不息。
惟昔轩冕徒，尤喜山林迹。
留侯追赤松，志就亦何益。
傅说为列星，但已脱寰域。
孰如我公贵，与国长无极。

作者简介：强至（1022年～1076年），字几圣，杭州（今属浙江）人。仁宗庆历六年（1046年）进士，充泗州司理参军，历官浦江、东阳、元城令。英宗治平四年（1067年），韩琦聘为主管机宜文字，后在韩幕府六年。熙宁五年（1072年），召判户部勾院、群牧判官。熙宁九年（1076年），迁祠部郎中、三司户部判官。不久卒。其子强浚明收集其遗文，编《祠部集》四十卷，曾巩为之序，已佚。清代强汝询《求益斋文集》卷八《祠部公家传》有传。